Author: Bobi
Last saved by: Goran Stojic

U NIŠKOJ BANJI MANJE GOSTIJU NEGO LANE
Nema gostiju bez investitora

* U prvih sedam meseci u Niškoj banji boravilo je 1.780 turista u privatnom smeštaju
* To je za 31 odsto manje u odnosu na isti period prošle godine, pokazuje računica TON-a
* Neophodna su kapitalna ulaganja, da bi se broj gostiju povećao, kaže Uroš Parlić, direktor TON-a   
 
 U Niškoj Banji je za prvih sedam meseci, od početka januara do kraja jula, boravilo 1.780  gostiju. Prema podacima Turističke organizacije Niša, to je za 31 odsto manje u odnosu na isti period prošle godine.
 U TON-u podvlače da se ova brojka odnosi samo na goste sa plaćenom boravišnom taksom, tako da ovaj statistički podatak ne obuhvata goste smeštene u tri stacionara Instituta “Niška Banja” (“Radon”, ”Zelengora”, ”Terme”), sa ukupno 560 ležajeva, koji ovde borave isključivo iz zdravstvenih razloga. 
 Prema rečima Uroša Parlića, direktora TON-a ključni razlog opadanja broja gostiju je nedostatak smeštajnih kapaciteta, posle privatizacije “Srbijaturista”, odnosno zatvaranja hotela “Ozren”, “Srbija” i “Partizan”. To je rezultiralo da se ponuda svede na privatni smeštaj malog kapaciteta. 
  “Neophodna su kapitalna infrastrukturna ulaganja u turističke kapacitete. Moraju se pronaći investitori, koji bi uložili sredstva u hotele. Pravi preokret može se očekivati tek ukoliko banja dobije veliki kongresni hotel. To bi okrenulo sadašnje stanje i koncepciju banje u pravcu kongresnog turizma, što je u drugim banjama dalo odlične rezultate”, komentariše Parlić. “Trenutno, u Niškoj Banji postoji praktično samo zdravstveni turizam zahvaljujući Institutu “Niška Banja”. Potrebno je ulagati i u sadržaje, poput akva-parka, u zabavne sadržaje i manifestacije, koje bi privukle nove goste.”
 Pored turističkih radnika, i u Opštini Niška Banja konstatuju da nedostaju sadržaji, koji bi privukli i one goste, koji ne dolaze isključivo zbog lečenja i rehabilitacije. 
  “Praktično, Niška Banja je lečilište, a nema druge sadržaje za privlačenje turista. Jedan takav sadržaj mogao je biti akva-park, na ulazu u banju, ali, na žalost, ova ideja nije realizovana”, podseća Siniša Krstić, šef Odseka za imovinsko-pravne, komunalne i poslove turizma.
   Osim nedostatka kapaciteta i kulturno-zabavnih sadržaja, vlasnici smeštaja ukazuju i na to da se turisti mogu manje opterećivati pojedinačnim troškovima.
 “Na primer, zašto je toliko skupa boravišna taksa, koju turista mora da plati 130 dinara po jednom danu, a u drugim banjama, sa više gostiju, taj iznos je niži”, pita se Petar Živković, vlasnik smeštaja. “Opadanje broja turista u odnosu na ranija vremena, nateralo je stanodavce da se preorijentišu na drugu vrstu gostiju. Naime, sobe izdajemo, osim turistima, i radnicima, koji su nekim poslom vezani za blizinu banje.”
 Inače, iznajmljivanje sobe košta u proseku oko 500 dinara dnevno po osobi. Prema podacima TON-a, do 31. jula ostvareno je 11.133 noćenja, izuzimajući takozvane bolesničke dane ostvarene u Institutu “Niška Banja”.
LEG:PREKO KAPITALNIH INVESTICIJA DO VEĆEG BROJA GOSTIJU:Banja oživi 2.avgusta,na Dan Sv.Ilije
LEG:NEDOSTAJU SMEŠTAJNI KAPACITETI:Uroš Parlić,director TON-a
(Projekat “Nišlije se uključuju u odlučivanje” sufinansiran iz budžeta grada Niša)